चंडीगढ़ में वीकेंड कर्फ्यू का ऐलान, नाइट कर्फ्यू का समय भी बढ़ाया गया
चंडीगढ़ प्रशासन ने नई पाबंदियां लगा दी हैं। शनिवार सुबह 5 बजे से लेकर सोमवार को सुबह 5 बजे तक वीकेंड लॉकडाउन लगा दिया गया है। वहीं, नाइट कर्फ्यू का समय बढ़ा दिया गया है।
चंडीगढ़: चंडीगढ़ प्रशासन ने नई पाबंदियां लगा दी हैं। शनिवार सुबह 5 बजे से लेकर सोमवार को सुबह 5 बजे तक वीकेंड लॉकडाउन लगा दिया गया है। वहीं, नाइट कर्फ्यू का समय बढ़ा दिया गया है। नए नियमों के मुताबिक, शाम 6 बजे से लेकर सुबह 5 बजे तक नाइट कर्फ्यू रहेगा। नाइट कर्फ्यू का नया समय 29 अप्रैल से लागू होगा।इससे पहले पंजाब सरकार ने सोमवार को सप्ताहांत लॉगडाउन लगाने का आदेश दिया और कोरोना वायरस मामलों में वृद्धि से निपटने के लिए रात के कर्फ्यू की अवधि दो घंटे बढ़ा दी। राज्य सरकार ने साथ ही दुकानें शाम पांच बजे तक बंद करने का भी आदेश दिया। पंजाब के मुख्यमंत्री अमरिंदर सिंह ने ट्वीट किया, ‘‘पंजाब में कोविड-19 मामलों में निरंतर और तेज बढ़ोतरी होने के कारण मंत्रिमंडल ने प्रतिदिन शाम 6 बजे से सुबह 5 बजे लॉकडाउन लगाने और शुक्रवार शाम 6 बजे से सोमवार सुबह 5 बजे तक सप्ताहांत लॉकडाउन लागू करने का आज फैसला किया।"ट्वीट में उन्होंने आगे लिखा, "आप सभी से आग्रह करते हैं कि घर पर रहें और यदि बहुत आवश्यक हो तो ही बाहर निकलें। आपके पूर्ण सहयोग की अपेक्षा है।’’ पंजाब कांग्रेस प्रमुख सुनील जाखड़ ने सोमवार को यहां कैबिनेट बैठक के बाद मीडियाकर्मियों को संबोधित करते हुए कहा था, ‘‘सभी दुकानें सोमवार से शुक्रवार शाम 5 बजे तक खुली रहेंगी।’’ उन्होंने कहा कि राज्य में अब रात का कर्फ्यू शाम 6 बजे से सुबह पांच बजे तक प्रतिदिन लागू रहेगा। वर्तमान में, कर्फ्यू पाबंदी प्रतिदिन रात 8 बजे से सुबह 5 बजे तक लागू रहती है।